Paul Krugman

Paul Krugman (født 1953) er en amerikansk økonom og samfunnsdebattant. Krugman vant Sveriges Riksbanks økonomipris i 2008.

Liv og virke
Bakgrunn
Krugmans foreldre var  Anita and David Krugman, og hans besteforeldre var polske jøder som utvandret fra Brest i Det russiske rike, et sted som nå er Belarus. Foreldrene vokste opp i trange kår i Brooklyn.Encyclopedia of American Jewish History, Volume 1 edited by Stephen Harlan Norwood, Eunice G. Pollack p. 721 Paul vokste opp på Long Island i New York, i Merrick i Nassau County. 

Han oppnådde BA ved Yale i 1974 og deretter doktorgrad ved MIT i 1977.

Karriere
Krugman har levert flere bidrag til den samfunnsøkonomiske vitenskap, særlig innen internasjonal handelsteori og internasjonal finans. Han har forklart internasjonal handel ved stordriftsfordeler. Stordriftsfordeler og stadig lavere transportkostnader kan forklare at stadig mer av internasjonal handel foregår mellom land på likt utviklingsnivå, og med ganske like varer. For eksempel både kjøper og selger USA biler fra og til Sverige. Han er også kjent for å drøfte spørsmål tilknyttet lokalisering av økonomisk aktivitet, og har bidratt til å forklare såkalte næringsklynger. Nobelkomiteen la vekt på disse to bidragene i sin tildeling til Krugman.

Krugman har publisert 27 bøker og omkring 200 artikler i vitenskapelige og faglige tidsskrifter. Han ble i 1991 tildelt John Bates Clark-medaljen i økonomi,Dixit, A. (1993). In honor of Paul Krugman: winner of the John Bates Clark medal. Journal of Economic Perspectives, 7(2), 173-188. en medalje som ifølge Economist er vanskeligere å vinne enn Nobels minnepris.

Krugman er professor ved Princeton-universitetet og er kjent for sine innlegg i The New York Times, hvor han siden 1999 har skrevet flere ganger ukentlig. Han har også en faglig blogg på nettutgaven til New York Times. Hans innlegg blir publisert på nynorsk i avisen Dag og Tid i en spalte han deler med Niall Ferguson.Krugman, Paul: Vankunne for det 21. århundret. Dag og Tid, 19. januar 2018.

Krugman er populær på den amerikanske venstresiden og regner seg selv som "liberal". Mange av innleggene hans i The New York Times under Bush-administrasjonen var sterkt kritiske.The Economist, November 13, 2003, "Paul Krugman, one-handed economist" Krugman har spesielt vært kritisk til finanspolitikken, som førte til store underskudd på statsbudsjettene. Under kredittkrisen høsten 2008 kritiserte han administrasjonen kraftig fordi den ikke hadde en krisepakke klar, selv om krisen startet sommeren 2007. Krugman er eksponent for såkalt mot-konjunktur-tenkning, og regnes alminneligvis blant ny-keynesianistene innenfor økonomisk teori.

Opprinnelig var han kritisk til Barack Obama, men har senere argumentert for at Obamas regjeringstid var en suksess og forsvart Obama mot det han anser som urettferdig kritikk. Krugman er kritisk til Donald Trump,  blant annet til Trumps og republikanernes forsøk på å avvikle Obamacare.

 Bøker 

 The Conscience of a Liberal (2007) ISBN 9780393060690

 Referanser 

 Eksterne lenker 


 The Conscience of a Liberal Blogg, New York Times
 Bidrar FoU til dannelsen av næringsklynger? Mastergradsoppgave fra Universitetet i Tromsø (Kristin Berg, 2007) med gjennomgang av Paul Krugmans bidrag til økonomisk geografi
 Betalingsbalansebegrenset vekst Mastergradsoppgave fra Universitetet i Oslo (Geir Ivar Urke, 2005) med drøfting av Krugmans teori om import- og eksportetterspørselens inntektselastisitet, og dens betydning for et lands vekstrate.
 Heterogeneity and Trade Masteroppgave fra Universitetet i Oslo (Sigbjørn Hjelmbrekke, 2009) En sammenligning av to modeller av Paul Krugman og Thomas Chaney med monopolistisk konkurranse og stordriftsfordeler.

Kategori:Økonomer fra USA
Kategori:Nobelprisvinnere fra USA
Kategori:Sveriges Riksbanks pris i økonomisk vitenskap til minne om Alfred Nobel
Kategori:Professorer ved Princeton
Kategori:Sakprosaforfattere fra USA
Kategori:Personer fra Albany
Kategori:Personer fra Utica i New York
Kategori:Personer fra Merrick i New York
Kategori:Mottakere av prisen for ytringsfrihet (Four Freedoms Award)